Både gokarts, lastbiler og politibiler dyttede, da Regionshospitalet Nordjylland i Hjørring inviterede sygdomsramte børn og deres forældre til at slå katten af tønden mellem de store køretøjer. Det var foreningen "Lastbiler for børn", der sørgede for underholdningen. Foreningen havde selv tilbudt at komme forbi og give børnene en god dag. Ifølge Regionshospital Nordjylland gav det børnene et par sjove timer væk fra sygdommen. - Vi har jo nogle børn, der er isoleret på grund af deres sygdom, og for dem var det også en stor oplevelse, da de kunne stå indenfor og se ud på bilerne på parkeringspladsen, siger kommunikationskonsulent på Regionshospitalet Nordjylland Camilla Brandt. Arrangementet var også åbent for andre børn og forældre, der ville opleve de enorme køretøjer.

Referat:
Regionshospital Nordjylland havde lørdag besøg af både lastbiler og politibiler til glæde for de indlagte børn på hospitalet.